《杂兴 其六》
清代·严永华

汉译四万里，博望开其源。遂建都护号，复设戊己屯。

称靬多善幻，荒诞难具论。舟车行千里，权舆实椎轮。

堑山而堙谷，欲穷造化根。滔滔尽西逝，狂澜日崩奔。

汉阴老抱瓮，亦复赡一身。九阊傥可叫，吾欲窒巧门。

作者简介：严永华，字少蓝，桐乡人。安徽巡抚归安沈秉成继室。有《纫兰室诗钞》、《鲽砚庐诗钞》。